הוועדה לקידום מעמד האישה ולשוויון מגדרי, כנסת 20, פרוטוקול מספר 279, 2018-11-27 11:06

שולי מועלם-רפאלי: היום יום שלישי, י"ט בכסלו התשע"ט, 27 בנובמבר 2018.

שולי מועלם-רפאלי: צריך לומר ש-י"ט בכסלו, אירוע שראוי לציין אותו בעולם היהודי, גם אנחנו שם וגם אנחנו לא, חג הגאולה של חב"ד מחד ומאידך יום פטירתו של הרב נריה הידוע כאבי הכיפות הסרוגות.

שולי מועלם-רפאלי: אני חושבת שכאשר מסתכלים במבט רחב יותר, אנחנו מציינים כאן כל מיני ימים, והנה, י"ט בכסלו זו הזדמנות פז.

שולי מועלם-רפאלי: ברוכים הבאים.

שולי מועלם-רפאלי: אנחנו נקיים דיון בוועדה לקידום מעמד האישה ולשוויון מגדרי בנושא בנק חלב אם שהוא חלק מיום הפג בכנסת שמובילה חברת הכנסת אורלי לוי אבקסיס.

שולי מועלם-רפאלי: בשש השנים שאני זוכה לכהן כחברת כנסת, אנחנו פועלות יחד עם קבוצה לא רחבה, די מצומצמת, של חברי כנסת בנושאים שקשורים למערכת הבריאות במדינת ישראל וגם כאן אני אומר כמנהגי בקומה מעל, בוועדת העבודה, הרווחה והבריאות, יש לנו מערכת בריאות מצוינת בזכות האנשים שמרכיבים אותה.

שולי מועלם-רפאלי: יש עוד הרבה מה לתקן ומה לעשות.

שולי מועלם-רפאלי: המטרה היא תמיד מערכת בריאות זמינה, שוויונית ואיכותית לכל אזרחי המדינה.

שולי מועלם-רפאלי: נראה לי שגם שאלת הקמתו, תפעולו, חשיבותו של בנק חלב אם נכנס בתוך הקונטקסט הזה של מערכת בריאות ששואפת להיות זמינה, איכותית ושוויונית לכולם.

שולי מועלם-רפאלי: אורלי, בבקשה.

אורלי לוי אבקסיס: תודה רבה לך גברתי היושבת בראש הוועדה.

אורלי לוי אבקסיס: באמת אנחנו משתפות פעולה בנושאים שהם נושאים של בריאות, רווחה ונשים בכלל.

אורלי לוי אבקסיס: אני שמחה מאוד שאת מנהלת את הוועדה הזו כי את גם בכובע של ועדת העבודה, הרווחה והבריאות, שם נעשה גם את הדיון הבא.

אורלי לוי אבקסיס: אני רוצה להסב את תשומת לבך שכאשר נכנסתי לנושא של הטיפול בפגים במדינת ישראל והפכתי להיות יושבת ראש הפורום, זה היה בעקבות פנייה של הורים – פעם הורים לפגים, תמיד הורים לפגים - שהובילו וקוראים להם לה"ב, למען הפגים בישראל, יחד עם ארגון הניאונטולוגים, אותם רופאים שאמונים על הטיפול באותם פגים.

אורלי לוי אבקסיס: נמצא כאן דוקטור צנגן, יושב ראש איגוד הניאונטולוגים.

אורלי לוי אבקסיס: הסבו את תשומת לבי לנושא שהיה נושא שהוא לא במרכז העניינים והתודעה ואנחנו יודעים שנושאים כאלו, אם הם לא מגיעים למרכז הבמה, הם גם לא זוכים לטיפול הראוי.

אורלי לוי אבקסיס: אני זוכרת שכאשר הגיעו אלי עם הנתונים, אמרו לי שחייבים, אנחנו במצב של מצוקה, מצב של משבר גדול, הולכים לצאת 80 אחוזים מהרופאים הניאונטולוגים לפנסיה ואין להם בקנה, פרט לשני מתמחים חדשים, רופאים נוספים, דבר שאומר כליה על כל מה שקשור לטיפול בפגיות.

אורלי לוי אבקסיס: זה אומר שאנחנו בעצם סוגרים את השערים ומכריזים גזר דין מוות על אותם פגים אם לא יהיה מי שיטפל בהם.

אורלי לוי אבקסיס: המחסור היה קשה, הזיהומים היו גבוהים מאוד, ואני זכרתי ששנים אחורנית אחותי אילנית ילדה זוג פגות במשקל זעיר של 800 גרם, אחת שרדה ואחת לא.

אורלי לוי אבקסיס: היום היא בת 24 עם לקות שמיעה שהיא סוחבת אתה עקב זיהום שהיא קיבלה בפגיה והרבה התקפי לב שלנו כמעט קרו בעקבות הטיפול בבית.

אורלי לוי אבקסיס: נכנסתי לנושא הזה מתוך מודעות לגבי מה שעובר על אותם הורים, מה עובר על אותה משפחה ואיך המחקרים גם מעידים על כך שהתמונה היא כזו שרוב הנשים גם לא חוזרות למקום העבודה בתקופה בה חשובה הכלכלה הזו.

אורלי לוי אבקסיס: התחלנו לטפל בנושא הזה.

אורלי לוי אבקסיס: קידמתי את החוק שהאריך את חופשת הלידה בתשלום יחד עם לה"ב ועם ארגון הניאונטולוגים אבל אנחנו הכנסנו את המקצוע הזה למקצוע במצוקה והצלחנו לתת תמריצים ולהביא לכך שיתגייסו עוד המון מתמחים חדשים בגלל שהנושא הזה עלה לסדר היום, בגלל עבודה מאוד חשובה של דוקטור צנגן ואחרים, והרתימה שלנו את רוני גמזו, מי שהיה מנכ"ל משרד הבריאות והוא בא מתחום הרפואה, שידע על הקושי הזה.

אורלי לוי אבקסיס: לא הצלחנו לצבוע תקציבים להעביר לפגיות למרות שהכספים עברו אבל מנהלי בתי החולים שיחקו בהם והעבירו אותם למקומות אחרים כי גם מקומות אחרים חשובים.

אורלי לוי אבקסיס: הצלחנו ליצור מודל תמריצים שאנחנו בוועדה הבאה נדבר עליו, למה הוא עלול להיפגע.

אורלי לוי אבקסיס: גם העלינו את הנושא הזה של הסכנה של אותם ילדים שמערכת העיכול שלהם לא התפתחה בגלל לידה טרם הזמן, לאימהות שעברו טראומה קשה מאוד לייצר חלב, מה גם שהגוף לא מוכן לזה מבחינת הזמן הכרונולוגי של ההיריון והקושי של אותם תינוקות רכים מאוד, פגים, לעכל את תחליפי החלב, מה שגרם להם לא פעם לסיבוך שלפעמים עלה אפילו בחיים אבל בואו לא נשכח את איכות החיים ואת סכנת החיים שהפגים האלה עמדו בהם בגלל שימוש בתחליפים.

אורלי לוי אבקסיס: את יודעת מה קורה כשיש ביקוש ואין היצע?

אורלי לוי אבקסיס: מתפתח שוק שחור וזה שוק שחור שנוצר מתוך כוונה של קהילתיות, מתוך כוונה של רצון לעזור.

אורלי לוי אבקסיס: נשים התגייסו, קהילות והצליחו באינטרנט, באמצעים טכנולוגיים כאלו ואחרים, לגייס מתנדבות שתורמות חלב.

אורלי לוי אבקסיס: החלב הזה לא נבדק, החלב הזה לא עובר פסטור, החלב הזה לא עובר היסטוריה רפואית של התורמת ואין אנחנו יודעים - אם מתוך כוונה טובה או מחוסר העברה בתנאים נאותים - כמה ילדים נפגעו.

אורלי לוי אבקסיס: אני זוכרת את ההיסטריה שהייתה בציבור כאשר בשניידר בטעות החליפו חלב אם ונתנו לתינוק חלב של אם שנשאה את נגיב האיידס והבנו שהסכנה הזאת בעצם אורבת בכך שלא נטפל בזה.

אורלי לוי אבקסיס: בעולם המערבי, ויש דוחות גם של משרד הבריאות, התקדמו.

אורלי לוי אבקסיס: יש בנק חלב אם שעובר את כל התהליכים כמו שצריך.

אורלי לוי אבקסיס: יש המון בנקים כאלו.

אורלי לוי אבקסיס: אנחנו לא נפתח בסקירה ההיסטורית אבל אני רק אומר לכם שאנחנו ביחד עם לה"ב כבר בכנסת ה-19 הגשנו את הצעת החוק.

אורלי לוי אבקסיס: לפני כן עוד ניהלנו דיונים ואני אפילו זוכרת שיעל גרמן הצהירה שהיא שמה כסף צבוע בצד בשביל בנק חלב האם והתחייבה לכך.

אורלי לוי אבקסיס: אמרו לנו שלפני חוק בואו נערוך התאמות מול המשרדים.

אורלי לוי אבקסיס: תשמעו, אני לא צריכה עוד חור בחגורה או לסמן וי על עוד חוק.

אורלי לוי אבקסיס: יש לי מספיק חוקים חשובים מאוד.

אורלי לוי אבקסיס: הסכמתי ללכת לתהליך של בניית קריטריונים, של בניית מכרז, דוקטור צנגן הוביל ביחד עם משרד הבריאות ואחרים מה צריך בנק חלב אם כזה.

אורלי לוי אבקסיס: רצינו לצאת בפיילוט.

אורלי לוי אבקסיס: בהתחלה בכלל המועמדים היו, אם אני לא טועה, תל השומר.

אורלי לוי אבקסיס: התחלנו להתנהל מול מערכת שאמרה שכאשר הכול יהיה מוסדר, נעשה את זה בחקיקה.

אורלי לוי אבקסיס: אני אומרת לך עכשיו משהו.

אורלי לוי אבקסיס: בוועדה הזו בשנה שעברה, בנובמבר, התחייבו במשרד הבריאות שבפסח בנק חלב האם כבר יהיה.

אורלי לוי אבקסיס: אותי לא מעניין מי המפעיל שיפעיל את בנק חלב האם.

אורלי לוי אבקסיס: לא מעניין אותי אם משרד הבריאות יבחר שהוא מעדיף איקס או ואי.

אורלי לוי אבקסיס: זה אפילו לגיטימי שיבחרו במפעיל שיש לו ניסיון כזה או אחר ברקמות אנוש כמו מד"א.

אורלי לוי אבקסיס: התנהלתי מול איש הקשר באיזשהו אופן ואני לא יודעת מה קרה, דברים קצת התבלגנו.

אורלי לוי אבקסיס: אני באמת לא נכנסת למפעיל.

אורלי לוי אבקסיס: אנחנו צריכים לדרוש שתהיה חקיקה כי אם חלילה וחס המפעיל שבחר משרד הבריאות לא יוכל לעמוד בהמשך בהתחייבויות או מסיבה כזו או אחרת יהיו קיצוצים, אנחנו צריכים להבטיח שיהיה בנק חלב אם, אם יבחרו לעשות את זה דרך בתי החולים או אם יבחרו לעשות את זה דרך מקום אחר.

אורלי לוי אבקסיס: אני רוצה שהדבר הזה יובטח וכך הובטח לי על ידי שר הבריאות, שתהיה חקיקה.

אורלי לוי אבקסיס: לא נרפה.

אורלי לוי אבקסיס: היום שר הבריאות אמר שאת ההתחייבות שלו הוא מקיים ומה שקורה זה שכנראה בגלל עניינים פוליטיים, למרות שמשרד הבריאות כבר ביקש תוספת כסף, בינתיים הוא אומר שהוא יעשה את זה מתוך המשאבים שיש לו, אנחנו מגלים שמשרד האוצר נעמד על הרגליים האחוריות.

אורלי לוי אבקסיס: אני לא יודעת אם זה פוליטי אבל אם אנחנו מקריבים תינוקות בגלל המשחקים הפוליטיים, זו בושה וחרפה.

אורלי לוי אבקסיס: אם יהיה יותר נוח שחבר קואליציה יהיה זה שמוביל את זה, אני פונה אליך שולי, בואי יחד אתי ונעביר את זה ואז אולי נעקור את ההתנגדות הפוליטית הלא רלוונטית והבלתי מתחשבת שעולה לנו בחיי אדם, בחיי תינוקות רכים.

אורלי לוי אבקסיס: אם זה עניין של מי המפעיל ויש כאן משחקי כוח של גופים כאלה ואחרים, אם אנחנו נדע, נטפל גם בזה.

אורלי לוי אבקסיס: מה שכן, צריך להביא את זה לחקיקה.

אורלי לוי אבקסיס: שנה אחרי שנה אתם מושכים אותנו ומושכים אותנו ואנחנו מתנהלים מולכם.

אורלי לוי אבקסיס: אנחנו נפגשים אתכם, אנחנו נפגשים עם משרד הבריאות, אנחנו מנהלים דיונים, אני שולחת מכתבים השכם והערב, והגיע הזמן שההתחייבויות שלכם יצאו לפועל ושאנחנו נראה תוצאות בשטח.

אורלי לוי אבקסיס: פסח שעבר, עבר מזמן.

אורלי לוי אבקסיס: הגיע הזמן שנבוא עם בשורה אמיתית קצובה בזמן.

אורלי לוי אבקסיס: תודה.

שולי מועלם-רפאלי: תודה.

שולי מועלם-רפאלי: אני רוצה להמשיך מהנקודה הזאת.

שולי מועלם-רפאלי: נראה לי שכל מי שנמצא כאן בחדר מבין את החשיבות של בנק חלב אם.

שולי מועלם-רפאלי: נראה לי שאת כל הרציונל, את התיאוריות, את ההבנה ואת ההפנמה, כבר עברנו בתהליכים הקודמים.

שולי מועלם-רפאלי: אני מבקשת להתחיל מהסיכום שהיה כאן בסוף הישיבה הקודמת, בנובמבר 2017, כעת חיה לפני שנה, בו נאמר על ידי נציגי ונציגות משרד הבריאות שבאפריל 2018 יופעל בנק חלב אם במדינת ישראל כאשר הבחירה שנעשתה הייתה שמטבע הדברים אנחנו הולכים אל הגוף המנוסה, אנחנו בעצם יוצרים את הקישור עם מד"א, מעלים את כל השאלות, איך יוצרים בכל מרכז רפואי איש קשר לבנק הראשי, מה צפי הצריכה, מה התהליך שאמור לעבור החלב, כל הדברים שכולנו יודעים ומכירים.

שולי מועלם-רפאלי: עכשיו חברותיי ממשרד הבריאות.

שולי מועלם-רפאלי: אנחנו בנובמבר 2018.

שולי מועלם-רפאלי: אפריל 2018 כבר היה לפני חמישה חודשים.

שולי מועלם-רפאלי: בניסיון לקבל ממשרד הבריאות איזושהי הבנה היכן הדברים עומדים, לא הצלחנו לקבל, לא בכלל ולא לקראת הדיון הזה.

שולי מועלם-רפאלי: אני אשמח לשמוע מדוקטור ליזה רובין, מנהלת המחלקה לאם ולילד במשרד הבריאות, היכן אנחנו אוחזים.

ליזה רובין: מנהלת המחלקה לאם ולילד, משרד הבריאות.

ליזה רובין: בנק החלב בתהליך הקמה.

ליזה רובין: לפני שבוע נציגים של משרד הבריאות ביקרו בבנק שקם וקורם עור וגידים מול המשרד הראשי על ידי מד"א.

ליזה רובין: בגלל כל מיני אילוצים כאלו ואחרים, אכן לצערי זה התעכב אבל מאז שנה שעברה, זה מתקדם ואנחנו צופים בהתקדמות.

ליזה רובין: מונתה ועדת היגוי לבנק החלב.

ליזה רובין: התהליך של ההסכם המשפטי בין מד"א לבין משרד הבריאות הוא בבחינת עורכי הדין וייחתם בקרוב.

ליזה רובין: אנחנו צופים שתוך ארבעה חודשים מהחתימה על ההסכם המשפטי, יהיה חלב לבנק.

שולי מועלם-רפאלי: אני חייבת לומר שמעולם לא קיבלתי תשובה שלא ענתה על השאלה שלי באופן כל כך בוטה.

שולי מועלם-רפאלי: אני שאלתי מה קרה מאז אפריל 2018 עד נובמבר 2018, מה שגורם לכינוס של הוועדה הזאת שוב.

שולי מועלם-רפאלי: מה שאמרת בעצם היה אמור להתרחש עד אפריל 2018.

שולי מועלם-רפאלי: תקני אותי אם אני טועה.

שולי מועלם-רפאלי: אם ההפעלה של הבנק הייתה אמורה להיות אז, זאת אומרת שעורכי הדין כבר היו אמורים לסכם את ההסכם עם מד"א וגם הסיבות האלה והאחרות שאת מבקשת לא לפרט כנראה היו אמורות להיפתר.

שולי מועלם-רפאלי: אם לא כך, לפחות הציפייה היא שכאשר הוועדה מבקשת להבין איפה אנחנו אוחזים, תכתבו לנו מכתב תשובה, תאמרו, מצטערים, אנחנו צריכים לעכב את זה, זה לא מתקדם לפי רצוננו או כפי שאנחנו חושבים שצריך להתקדם.

שולי מועלם-רפאלי: אבל לבוא לכאן עכשיו, אחרי שלפני שנה הגדרתם יעד, ולומר שאתם חושבים שזה יהיה בעוד ארבעה חדשים – זה בעצם עוד מאותו דבר כי אנחנו נתכנס כאן בשנה הבאה ואני אשאל מה קרה אחרי ארבעת החודשים האלה.

שולי מועלם-רפאלי: אם יש תשובה – אני אשמח.

שולי מועלם-רפאלי: אם אין תשובה – תאמרי לי שאין לך תשובה.

ליזה רובין: אני חושבת שאנחנו נמצאים במצב אחר לגמרי.

ליזה רובין: היו סיבות כאלה ואחרות, מינהליות, בירוקרטיות ומכרזיות, בגינן התעכבה ההקמה אבל אנחנו רואים הלכה למעשה הקמה של הבנק בפועל.

שולי מועלם-רפאלי: באיזה אופן?

שולי מועלם-רפאלי: מה קורה בפועל?

שולי מועלם-רפאלי: הרי את הצגת כאן דברים.

ליזה רובין: אני מבקשת לאפשר למד"א.

שולי מועלם-רפאלי: לא, גברתי, זה נהדר להעביר את האחריות למד"א אבל זה לא עובד בוועדה הזאת כך.

שולי מועלם-רפאלי: יש כאן משרד שהוא נקרא משרד הבריאות שזה באחריותו.

שולי מועלם-רפאלי: הרי מה יעזור לי שאני אעביר את זה למד"א אם ההסכם ביניכם עוד לא חתום ומי שאמור להוביל את ההסכם זה משרד הבריאות?

שולי מועלם-רפאלי: תגידי לי שאין לך תשובות יותר קונקרטיות ואז אני אשאל את השאלות שיש לי למד"א, אבל אם אפשר שמד"א לא יענה במקום משרד הבריאות.

ליזה רובין: משרד הבריאות מלווה את הקמת הבנק במד"א.

אורלי לוי אבקסיס: לא.

אורלי לוי אבקסיס: מד"א הוא המפעיל.

שולי מועלם-רפאלי: אני רוצה לשאול שאלות יותר קונקרטיות.

שולי מועלם-רפאלי: משרד הבריאות עשה איזה תהליך בו הוא יודע לומר מה צפי הצריכה לחלב אם במדינת ישראל?

שולי מועלם-רפאלי: או שיש דד ליין לתהליך הזה?

שולי מועלם-רפאלי: משרד הבריאות יודע מה הוא מבקש ממד"א מבחינת כמויות, התקשרויות עם המרכזים השונים וכולי?

שולי מועלם-רפאלי: מה הדרישה שלכם כמשרד מבתי החולים?

שולי מועלם-רפאלי: איך בתי החולים יעבדו מול מד"א?

שולי מועלם-רפאלי: הרי את כל הרגולציה הזאת צריך להכתיב משרד הבריאות ולא מד"א.

ליזה רובין: משרד הבריאות מנסח הנחיות והמלצות לגבי השימוש בחלב אם והעדיפויות.

ליזה רובין: הוא הכניס לתוך המדדים, בשיתוף עם איגוד הניאונטולוגים, את המדד של שימוש בחלב אם כאחד מהמדדים.

אורלי לוי אבקסיס: מודל הכוכבים בפגיות.

ליזה רובין: מודל הכוכבים בפגיות.

אורלי לוי אבקסיס: שגם אותו אתם עומדים לקצץ.

שולי מועלם-רפאלי: גברתי, אני 15 שנים כבר לא אחות בפגיה וגם לא בבית חולים כלשהו.

שולי מועלם-רפאלי: לפני 15 שנים, עת הייתי אחות אחראית בטיפול נמרץ ילדים בסורוקה, זכה בית החולים סורוקה ב-בייבי פרנדלי הוספיטל כי הוא הקפיד מאוד על חלב אם.

שולי מועלם-רפאלי: זאת אומרת ש-15 שנים אנחנו עוד עסוקים בסיפור הדירוג של העדפות חלב אם?

שולי מועלם-רפאלי: לא קרה שום דבר במשך 15 השנים האלה או שאני לא הבנתי את מה שאמרת?

ליזה רובין: ברור שמשרד הבריאות ממליץ מאז ומתמיד במתן חלב אם לכלל התינוקות אבל הוא גם מגדיר אז זה עכשיו בחוזר שיצא בעוד כמה ימים – שבוע, שבועיים – לגבי העדפות חלב אם טרי לתינוק הפג ואחר כך חלב מקורר ואחר כך חלב קפוא ואחר כך חלב אם מתורמת.

ליזה רובין: בתוך זה כלול האיסור בבתי החולים לשימוש בחלב אם שלא עבר את הבנק.

ליזה רובין: כל אלה תהליכים שהם נלווים לנושא הפיתוח של בנק החלב.

שולי מועלם-רפאלי: מצוין.

שולי מועלם-רפאלי: אני שואלת האם המשרד גם עסק בשאלה של מה הצפי לצורך שייווצר בחלב אם.

שולי מועלם-רפאלי: יה לזה תשובה?

ליזה רובין: אין לי תשובה לזה.

שולי מועלם-רפאלי: תודה רבה.

שולי מועלם-רפאלי: אני רק אומר לפרוטוקול שאני מצרה על כך שמשרד הבריאות לא ענה על מכתבי הפנייה של הועדה.

שולי מועלם-רפאלי: אני מצרה על כך שאנחנו לא מקבלים כאן איזשהו תהליך שנדע מתי אנחנו אמורים לעקוב אחריו.

שולי מועלם-רפאלי: לא קיבלתי כאן לוח זמנים כלשהו, נושאים שהגדרתם אותם ברגולציה שביניכם לבין בתי החולים לבין בנק חלב האם, ואת הצעתה של גברתי לפנות למד"א – אני כמובן דוחה.

שולי מועלם-רפאלי: את השאלות למד"א אני אשאל.

שולי מועלם-רפאלי: חברת הכנסת ניבין אבו רחמון, בבקשה.

ניבין אבו רחמון: תודה לכם על הדיון החשוב מאוד.

ניבין אבו רחמון: כחברת כנסת וגם כאם רציתי לומר למשרד הבריאות שתפקידו הוא לא להמליץ לעשות.

ניבין אבו רחמון: ציפיתי שהיום אני אבוא ואשמע תכנית עבודה, עם דד ליין, עם מספרים, על כך שאנחנו בתהליך מסוים ויסיימו את זה בתאריך מסוים.

ניבין אבו רחמון: תכל'ס, לא שמעתי היכן זה עומד או היכן הבעיה, אם זה תקציב.

ניבין אבו רחמון: עקרונית, נכון, זה יהיה, אבל מתי זה יהיה, התזמון מאוד חשוב לנו ואנחנו רוצים תשובה ממש ברורה כדי לתמוך בזה ולהתחיל לעבוד אחרת.

שולי מועלם-רפאלי: חברת הכנסת אבו רחמון, זאת פעם ראשונה שאת נמצאת בדיונים שאני מנהלת.

שולי מועלם-רפאלי: אל דאגה.

שולי מועלם-רפאלי: אנחנו נשמע את כולם בנחת וגם נשאל שאלות לא פשוטות.

שולי מועלם-רפאלי: צריך לומר גילוי נאות חבריי במד"א, למי שלא יודע, אני אחות במקצועי, חלק ניכר משנותיי במקצוע ביליתי בפגיות של בית החולים רמב"ם ובית החולים סורוקה, אני מומחית בטיפול נמרץ ילדים ויש כאן אחד ממוריי ורבותיי כאחות אחראית במחלקת ילדים א' בבית חולים סורוקה, פרופסור אשר מוזר שהוא כאן כנציג מד"א.

שולי מועלם-רפאלי: אכן אחרי משרד הבריאות אני עוברת אליכם ומבקשת להבין היכן אנחנו אוחזים.

שולי מועלם-רפאלי: אני מבינה שמבנה כבר יש.

שולי מועלם-רפאלי: היכן אנחנו אוחזים בתוכן שיהיה בתוך המבנה הזה.

שולי מועלם-רפאלי: היכן אנחנו אוחזים באותו הסכם שבין מד"א למשרד הבריאות, היכן אנחנו אוחזים בין מד"א למרכזים הרפואיים השונים, האם מד"א עשה איזשהו תהליך שבסופו הוא יודע לומר מה הוא צופה שתהיה הדרישה מבתי החולים השונים, היכן ממוקם יותר או פחות צורך או שאין דבר כזה ואנחנו נלמד את זה ב-און גויינג.

שולי מועלם-רפאלי: בעיקר אני רוצה להבין ממד"א זה מה קרה לכם מאפריל 2018.

שולי מועלם-רפאלי: מה קרה במשרד הבריאות, ניסיתי להבין ואני מודה שלא הצלחתי עד הסוף, אבל מה קרה במד"א מאפריל 2018?

אשר מוזר: תודה רבה שהוזמנו.

אשר מוזר: אנחנו במד"א לקחנו את היוזמה וכבר מהישיבה הקודמת, סביב אותו מועד, פנינו למשרד הבריאות וקיבלנו מהם את ברכתם להתקדם בתהליך עם הבטחה לאיזשהו מימון.

אשר מוזר: אפילו לא הסתמכנו על המימון הראשוני הזה אלא הוצאנו מהכיס ואמרנו שאנחנו מתחילים לעבוד כי לנו זה חשוב.

אשר מוזר: אנחנו מאמינים בהצלת חיים, הצלת חיים במסגרת אמבולנסים ובמסגרת פגים.

אשר מוזר: שכנענו את כל הגורמים בתוך מד"א ויצאנו לדרך גם ללא התקציב או רק עם הבטחה שהתקציב יגיע.

אשר מוזר: בינתיים השקענו משהו בין מיליון לשני מיליון שקלים בתהליך הזה.

אשר מוזר: התהליך שכבר התקדם כולל את זה שהמבנה קיים ועומד על תילו והחדר מוכן להפעלה.

שולי מועלם-רפאלי: היכן זה?

אשר מוזר: ברוממה, רחוב המ"ג 7 ירושלים, בתוך מד"א ירושלים, מה שפעם היה טרם או בנק הדם של מד"א שהופעל בירושלים, אותו אזור של כ-160 מטרים מרובעים, בנוי לתלפיות, ממסד לתקרה, על פי כלה סטנדרטים והחוקים שהותוו בתוך אותו חוזר מנכ"ל 4/16, על פי מה שנדרש.

אשר מוזר: הבניין קיים.

אשר מוזר: הציוד הראשוני כבר נמצא שם.

שולי מועלם-רפאלי: יש מנהלת.

אשר מוזר: יש מנהלת.

אשר מוזר: בפגישה הקודמת ישבה במדים אזרחיים והוא גויסה למד"א לצורך התפקיד הזה.

אשר מוזר: המפסטרות, שזה הציוד הכי קריטי, הוזמן.

אשר מוזר: הציוד הנוסף – מקררים, מחשבים, מחלקי חלב, דברים שהם לא בסטנדרט העולמי אבל אנחנו מראש החלטנו שאנחנו הולכים על סטנדרט הרבה יותר גבוה מזה ששאר העולם עובד אתו – כל זה נמצא בדרך.

אשר מוזר: להערכתי אנחנו מדברים על מועד חנוכת בית, סדר גודל של בין סוף ינואר לסוף פברואר 2019, אז הכול יעמוד על תילו ואפשר יהיה להוציא את הבקבוק הראשון לדרך.

אשר מוזר: לשאלה איך אנחנו מתנהלים מול בתי החולים.

אשר מוזר: זה כמובן בשיתוף המועצה של הניאונטולוגים.

אשר מוזר: הוקמה שם תת ועדה שתפקידה לחפש את הדרכים ליצירת שיתופי פעולה.

אשר מוזר: נפגשנו פעמיים.

אשר מוזר: הראינו להם היכן אנחנו בקידום, מה התפקיד, במה הם יכולים להתקדם בנושא שלהם, בנושאים של נהלים, רגולציות והצורך שלהם.

אשר מוזר: במקביל אנחנו ממשיכים להתנהל מול משרד הבריאות.

אשר מוזר: אנחנו די מאמינים שאותו כסף שהובטח לפני שנה אכן יגיע.

אשר מוזר: אנחנו לא חושבים שזו הייתה הבטחת שווא.

אורלי לוי אבקסיס: זה גם בפרוטוקולים שלנו – הן במליאה והן כאן – נאמר על ידי השר ועל ידי המנכ"ל, וגם על ידי השרה הקודמת שאמרה שהיא שמה 2.5 מיליון שקלים צבועים לפרויקט.

אורלי לוי אבקסיס: אם כן, הכסף אמור להיות.

אשר מוזר: אנחנו מאמינים בכך.

אורלי לוי אבקסיס: נכון, אבל אנחנו צריכים שזה יצא לפועל.

אורלי לוי אבקסיס: מה שקורה זה שאם עכשיו ענייני תקציב מעכבים את הפתיחה, אנחנו רוצים לדעת.

אשר מוזר: לא.

אורלי לוי אבקסיס: אני רוצה לומר דבר נוסף וזה אולי גם מכוון לניאונטולוגים.

אורלי לוי אבקסיס: אם אנחנו לוקחים את מדד הכוכבים שמתמרץ את הפגיות ואז גם לפגיות בפריפריה יש יותר סיכוי לקבל תמרוצים כספיים בגין השתפרות ומצוינות, ואנחנו רואים שזה עובד, גם מבחינת הפחתת הזיהומים כאשר יש לנו ירידה מצוינת.

אורלי לוי אבקסיס: אנחנו רואים שזה כך בקצב מאוד מאוד גדול.

אורלי לוי אבקסיס: מה שאני אומרת כאן זה שאם חלילה וחס התכנית, גם הנושא הזה של בנק חלב אם עלול להיפגע כי אותם בתי חולים לא ישקיעו עכשיו גם באחסנה וגם בניוד.

שולי מועלם-רפאלי: אני חושבת שהשאלה של הקמת בנק חלב אם מרכזי, היא כבר מאחורינו.

אורלי לוי אבקסיס: כאשר אנחנו לוקחים הכול במודל הכוכבים, מודל התמרוצים, אנחנו עלולים ליפול כאן כי אם בסופו של דבר המודל הזה ייפגע, כמו שהבטיח מנכ"ל משרד הבריאות ואני דיברתי על זה עם השר ואנחנו מנסים לעצור את זה, מה שיקרה זה שגם קידום הפרויקט הזה או הרחבתו ייפגע.

אורלי לוי אבקסיס: לכן אנחנו צריכים שהנושא הזה של בנק חלב אם גם יעמוד על שתי רגליים מבחינת החקיקה, בלי שום קשר או תלות בתכנית כזו או אחרת.

שולי מועלם-רפאלי: פרופסור מוזר, כשאתם מדברים על ההקמה, אני מבינה.

שולי מועלם-רפאלי: יש איזשהו מהלך תקציבי מול המשרד לתפעול?

שולי מועלם-רפאלי: איך זה אמור להיות?

שולי מועלם-רפאלי: אולי יש דגם שפועל בבנק הדם ואותו אתם רוצים ליישם?

שולי מועלם-רפאלי: אני שואלת את זה להמשך.

אשר מוזר: גם וגם וגם.

אשר מוזר: המודל שבסופו של דבר יעבוד, לדעתנו, הוא שהתפוקה של בקבוקי חלב אל בתי החולים תצטרך להיות מוסדרת באיזשהו נוהל.

שולי מועלם-רפאלי: בתמחור.

אשר מוזר: בתמחור.

אשר מוזר: אנחנו אפילו ממליצים שמשרד הבריאות יקבע מה המחיר המומלץ ליחידת חלב ושבית החולים כמובן יצטרך לשלם אותו.

אשר מוזר: הדרך לעשות את זה דרך מד"א, במקביל, בדומה מאוד לשירותי הדם, היא כל כך מתבקשת כי זה נוהל שכבר עובד.

אשר מוזר: אם זה נמצא במחירון הממשלתי, זה יצליח.

אשר מוזר: זה מצד אחד.

אשר מוזר: זה התמחור מול בתי החולים.

אשר מוזר: מצד שני, בתוך הדיונים שלנו מול משרד הבריאות יש כמובן את ההתחייבות הראשונית לתמיכה בהקמה שכמו שהוזכר עומדת על שני מיליון שקלים ויש גם התחייבות להמשך לתמיכה לפחות לחמש השנים הראשונות כשידונו איך להוריד את העלות מתוך בתי החולים למשרד הבריאות, בין אם זה בשלב שמשרד הבריאות ירכוש עבור בתי החולים או יתמחר אותם או יתגמל אותם מתוך תכנית הכוכבים או מחוץ לתכנית הכוכבים.

אשר מוזר: זה הכול נמצא בתוך אותם הדיונים.

אשר מוזר: במקביל, אנחנו במד"א גם את המיליון וחצי שקלים שהוצאנו, התחלנו כבר לפנות לתורמים שלנו בחוץ לארץ.

אשר מוזר: זה פרויקט מאוד אטרקטיבי לתורמים.

אשר מוזר: זאת כדי שלא נעמוד מול שוקת שבורה.

אשר מוזר: עם כל האמונה שלנו במשרד הבריאות, אנחנו גם סומכים על עצמנו ולא רק על הקדוש ברוך הוא.

שולי מועלם-רפאלי: שזה תמיד נכון וטוב.

שולי מועלם-רפאלי: תודה רבה.

שולי מועלם-רפאלי: שרון, את רוצה להתייחס?

שרון ברנסבורג צברי: הייתי רוצה להוסיף.

שרון ברנסבורג צברי: נדמה לי שאריק שרון הוא זה שאמר את האמירה שדברים שרואים מכאן, לא רואים משם.

שולי מועלם-רפאלי: אנחנו מתנגדים לה בבית הזה.

שרון ברנסבורג צברי: אני יכולה לומר שהתחלנו את העבודה ויש יתרונות לשיתוף פעולה עם מד"א ויש חסרונות.

שרון ברנסבורג צברי: החיסרון העיקרי הוא חוק חובת המכרזים שזה משהו שאם אני צריכה לבוא ולקנות מכונות פסטור מהיום למחר, הייתי יכולה לקנות כעמותה פרטית, אי אפשר לעשות את זה מתוך מד"א ואלה דברים שאורכים חודשים כי יש את חוק חובת המכרזים שאי אפשר לקבל פטור ממנו וניסינו.

שרון ברנסבורג צברי: במקביל, מצד שני, אנחנו מתמודדים עם האפשרות להביא לארץ ציוד שהוא פעם ראשונה מגיע לארץ וזה מול המכס וכדומה וגם בדברים האלה צריך להתמודד.

שרון ברנסבורג צברי: אלה גופים שלוקחים את הזמן שלהם וצריך להביא את האישורים.

שרון ברנסבורג צברי: אני כן יכולה לומר וכאחת שגויסה למד"א אני יכולה לומר שזה מאוד מרשים שגוף לקח על עצמו משהו שמאותה עוגה דחוקה של כולם הוא נתן לנו חלק, לפגים, ואמירה היחידה שקיבלתי הייתה של בואי תאמרי מה את חולמת, ברמה הכי גבוהה והכי טובה אנחנו אתך.

שרון ברנסבורג צברי: אני חושבת שזה לא נפוץ.

שרון ברנסבורג צברי: אני מ-2008 מנסה לקדם את הנושא של הקמת בנק חלב אם בישראל ולא נתקלתי בגישה כזאת.

שרון ברנסבורג צברי: לרוב זה היה הפוך.

שרון ברנסבורג צברי: אני יכולה לומר שהמבנה הוקם בתשתיות הרבה יותר גבוהות מהמינימום הנדרש על מנת שנוכל לספק חלב טוב יותר ובכמויות גבוהות יותר ושתהיה לנו יכולת לכך.

שרון ברנסבורג צברי: עוד דבר שהוא הרבה יותר יקר.

שרון ברנסבורג צברי: הציוד.

שרון ברנסבורג צברי: הרמה של הייעוץ שאנחנו יכולים לקבל.

שרון ברנסבורג צברי: יש כאן עניין רגולטורי שצריך להבין שאני מחזיקה כרגע את ספר הנהלים שלנו שהוא כבר עבה והוא בערך חצי מהנהלים שאנחנו צריכים.

שרון ברנסבורג צברי: על כל פתיחה של חלב מכיוון שאין בישראל נוהל, צריך לכתוב נוהל והנוהל צריך להיות מבוסס על ולדיציות.

שרון ברנסבורג צברי: הדברים האלה לוקחים זמן.

שרון ברנסבורג צברי: יחד עם זאת – ודוקטור ליזה רובין ראתה בסיור – אנחנו כבר היום עם חלב וכבר אנחנו עושים ולדיציות.

שרון ברנסבורג צברי: אתמול בערב הגיע אישור ממשרד הכלכלה על כך שאנחנו יכולים להביא את המפסטרים לארץ.

שרון ברנסבורג צברי: אנחנו מקווים שנצליח להכניס אותם לסירה לפני החגים ושיגיעו לארץ בסוף דצמבר.

שרון ברנסבורג צברי: למד"א יש עמיל מכס ואפשר להריץ את הנושא הזה.

שרון ברנסבורג צברי: לגבי שנה שעברה.

שרון ברנסבורג צברי: בהחלט הדברים היו מסתיימים אלמלא בעיות בירוקרטיות ורגולטוריות.

שרון ברנסבורג צברי: יחד עם זאת אני חושבת שלמרות העיכוב, אני מקווה שעברנו את החלק הקשה.

שרון ברנסבורג צברי: מבחינת ההקמה, לפחות עד עכשיו ממד"א מימנה 2.5 משרות של אנשים על החלק הזה ואני מקווה שנוכל להתפנות עם סגירת החלק הזה של ההקמה לנושא של הדיאלוג עם בתי החולים וביחד לעשות את המשולש הזה עם משרד הבריאות.

שרון ברנסבורג צברי: אבל אני מבינה שחוץ מהצו, קשה לראות את מה שקרה אבל אני יכולה לומר שמספר הפעמים שאני עמדתי מול אנשים, מול פקידים, זאת פעם ראשונה – והם צריכים לקחת אחריות לדבר כזה – היא לוקחת את הזמן.

שרון ברנסבורג צברי: אני יכולה שלמשל רגולציה שעלתה, שאני חושבת שהיא מאוד מעניינת בהקשר הזה, משרד הבריאות, מדור המזון, דרש שאנחנו נבטיח את כל שרשרת בנק החלב מפני טרור.

שרון ברנסבורג צברי: משהו חדש, דרישה חדשה שעלתה ואנחנו עושים את כל מה שצריך מבחינת רגולציה, גם אם זה נראה על פניו מסובך.

שרון ברנסבורג צברי: אנחנו כאן ואנחנו מטפלים בזה.

שולי מועלם-רפאלי: תודה רבה.

שולי מועלם-רפאלי: אני מבקשת עכשיו מדוקטור צנגן לתת את האימפוט שלך לגבי מה שקורה בשטח בפועל.

שולי מועלם-רפאלי: מה קורה בפגיות, מה קורה עם האיגוד, היכן אתם נכנסים.

שולי מועלם-רפאלי: כמו שאמרה שרון, זה משולש שהוא בל יינתק.

שולי מועלם-רפאלי: יש משרד, יש שב"ן ויש ניאונטולוגים המייצגים אן את הפגים והוריהם שהם כל החברה הישראלית.

שמואל צנגן: תודה לך על ההזדמנות שנתת לנו להיות פה לפגים ותודה לאורלי שמלווה אותנו זמן רב.

שמואל צנגן: אני גם מאוד שמח שיש לך רקע מקצועי בנושא הזה.

שמואל צנגן: לא ידעתי על כך.

שמואל צנגן: כדי לשים את הדברים על השולחן.

שמואל צנגן: מתוך למעלה מ-180,000 תינוקות שנולדים בישראל, עבור 1,600 לפחות, ואולי יותר, תינוקות חלב אם הוא לא רק מזון אלא זו תרופה שידועה בספרות כמונעת את מחלת המעי הנמקי.

שמואל צנגן: בחשבון שלי השכיחות של המחלה הזאת היא כ-5 אחוזים באוכלוסייה של הפגים הקטנים עם אחוזי תמותה גבוהים.

שמואל צנגן: לו היה כאן בנק חלב אם ב-1 באפריל כפי שהובטח, לפי החשבון שלי היינו יכולים להציל את חייהם של עשרות פגים.

שמואל צנגן: חשוב שנבין שכל עיכוב בהקמת הבנק עולה בחיים, בבריאות, באיכות החיים ואף בחייהם של הפגים הקטנים שבשבילם חלב האם הוא תרופה ולא רק מזון.

שמואל צנגן: אני מצטער לומר - אנחנו כאמור מכירים ואנחנו מבינים שאנחנו משולש והקמנו יחד עם מד"א ועדה ליישום הטמעת הנושא של בנק חלב אם - שהשורה התחתונה היא שאנחנו לא מרגישים עדיין כל פעילות בשטח.

שמואל צנגן: אני נציג של השטח.

שמואל צנגן: יש את משרד הבריאות, יש את הנהלת מד"א.

שולי מועלם-רפאלי: זאת אומרת שלמשל בנק החלב עוד לא הגיע אף נציג ממנו לאף אחת מהפגיות בארץ להתחיל איזשהו שיח על איך זה יתנהל.

שולי מועלם-רפאלי: על הפרקטיקה של מה יהיה.

שמואל צנגן: איזשהו תהליך.

שמואל צנגן: אמת.

שמואל צנגן: צריכה להיות מתאמת או מתאם שיעבוד מול הבנק.

שמואל צנגן: עדיין לא מונו המתאמים, עדיין לא הוכשרו המתאמים.

שולי מועלם-רפאלי: דוקטור רובין, מי אמור למנות את המתאמים?

שולי מועלם-רפאלי: כל בית חולים ממנה את המתאם שלו?

ליזה רובין: כן.

שולי מועלם-רפאלי: ההכשרה למתאמים, יש לכם עליה איזושהי רגולציה או שזו החלטה של הפגיות עצמן?

ליזה רובין: יצא נוהל על השימוש בחלב אם בתוך בתי החולים.

ליזה רובין: זה בתהליך מאוד מאוד מתקדם.

ליזה רובין: הוא משלב גם את השימוש בחלב אם של האימהות הביולוגיות וגם את השימוש בחלב.

אורלי לוי אבקסיס: אבל איך אתם מכשירים את השטח לקלוט חלב?

שולי מועלם-רפאלי: מי מכשיר את המתאמות?

ליזה רובין: כל בית חולים צריך להקים ועדת היגוי משלו לגבי השימוש הבטוח בחלב אם בתוך בית החולים.

אורלי לוי אבקסיס: הם יודעים את זה?

ליזה רובין: הבנתי שזה כבר קיים מפני שהייתה ועדה של ניהול סיכונים לגבי זה וכבר קיימות ועדות כאלה.

ליזה רובין: אבל יוצא עכשיו, בקרוב, חוזר.

אורלי לוי אבקסיס: מה לא במקביל?

אורלי לוי אבקסיס: היינו חוסכים זמן?

אורלי לוי אבקסיס: כמה זמן אנחנו כבר מכירים את אותה טיוטה – דוקטור צנגן - שהכנתם למכרז בפעם הראשונה לגבי מה שצריך להיות בתוך אותו פרויקט, כל התנאים וכדומה.

אורלי לוי אבקסיס: ידוע מה הצרכים אבל צריך להיערך גם לקליטה.

אורלי לוי אבקסיס: אולי נשמע כאן מנהלות פגיות לגבי מה הם צריכים להכשיר החל ממיקום עד לצוות מקצועי.

אורלי לוי אבקסיס: מה עושים ברגע שזה יוצא מהמקפיא.

אורלי לוי אבקסיס: אני לא יודעת, זה התפקיד של המומחים, אבל בסופו של דבר אם בשטח לא ערוכים לזה ולא נערכים גם פיזית וגם הכשרתית, זה יעכב עוד יותר, גם אם יהיה לנו כבר בנק מוכן לשימוש.

אורלי לוי אבקסיס: אולי באמת כדאי לשאול על זה.

שמואל צנגן: אני אתן עוד דוגמה.

שמואל צנגן: אכן להכשיר את המתאמים.

שמואל צנגן: מהו הציוד הקבוע והמתכלה שאנחנו צריכים לרכוש ובאחריות מי לרכוש אותו.

שמואל צנגן: איך אנחנו מנהלים את התקשורת עם התורמות הפוטנציאליות מול הבנק ומול מי שצריך.

שמואל צנגן: אלה דברים שכמו שאורלי אומרת, אנחנו יכולים כבר להתחיל לעבוד עליהם, למנות מתאמים, לחשב צפי חלב, לקבל את ההכשרה הנדרשת, לעשות את שיעורי הבית שלנו בפנים.

שמואל צנגן: אנחנו לא מרגישים שאנחנו מקבלים איזושהי הכוונה והדרכה מלמעלה כדי להתחיל להתקדם.

שולי מועלם-רפאלי: אתה בעצם אומר שאפשר היה, אולי צריך היה, לעבוד במקביל.

שמואל צנגן: היה צריך.

שרון ברנסבורג צברי: יצא מכתב לכלל פורום מנהלי הפגיות.

שמואל צנגן: אני העברתי את המכתב.

שרון ברנסבורג צברי: ביקשתי לפנות אלי ולומר מה צריך מבחינת ציוד, המלצה של צוות הבנק, מה אנחנו מבקשים שיהיה תפקיד המתאמת, איזו הכשרה.

שרון ברנסבורג צברי: עד עכשיו, שלושה שבועות, לא קיבלתי אפילו תשובה אחת.

שולי מועלם-רפאלי: דוקטור צנגן, אני אשמח שתעביר את אמירתי לחבריך מוריי ורבותיי בפגיות ששלושה שבועות זה מספיק זמן.

שולי מועלם-רפאלי: מי שחושב שאפשר דרך בנק חלב אם להציל חיים, אמור לענות תוך חמישה ימי עבודה, והייתי לארג'ית.

אורלי לוי אבקסיס: היום אני מגלה שמד"א והניאונטולוגים עושים עבודה גם של משרד הבריאות כי הם מתעכבים שם.

אורלי לוי אבקסיס: אתם נרדמים.

שולי מועלם-רפאלי: לא, אורלי, לא.

אורלי לוי אבקסיס: כן.

שולי מועלם-רפאלי: אומרת שרון היא שלחה למנהלי הפגיות מכתב לפני שלושה שבועות.

אורלי לוי אבקסיס: אבל שרון היא מד"א.

אורלי לוי אבקסיס: משרד הבריאות לא יודע מה קורה.

אורלי לוי אבקסיס: חוזר מנכ"ל היה מריץ את זה הרבה יותר מהר.

אורלי לוי אבקסיס: כשאתה רואה חוזר מנכ"ל ואתה מנהל בית חולים, אתה מתייחס לאיזה מכתב של מד"א או להוראה מחייבת של משרד הבריאות?

אורלי לוי אבקסיס: כאן יש כשל מערכתי.

אורלי לוי אבקסיס: הייתי רוצה לשמוע את מנהלות הפגיות בבתי החולים.

שולי מועלם-רפאלי: אני אתן לך אפשרות.

דינה צימרמן: אני כאן היום בכובע של חיב"ה אבל אני גם עובדת במשרד הבריאות.

דינה צימרמן: אני אחראית אם וילד של מחוז ירושלים ואני חלק מהתהליך הזה מאז נכנסתי לתפקיד לפני חמש שנים.

דינה צימרמן: היה למשרד הבריאות חוזר על הקמת חלב אם כבר מ-2007 אבל הוא לא התקדם.

דינה צימרמן: אחד הדברים שדוקטור רובין עשתה בשנים האלה זה לכתוב נוהל חדש.

דינה צימרמן: אחד הדברים שקרו בתוך שבע השנים זה לא אותו המדע, אלה לא אותן הדרישות, ולכן היה צריך לכתוב מחדש את כל הדרישה על חלב אם וזה נעשה.

דינה צימרמן: אחרי כן צריך לכתוב נוהל חדש מבחינת איך משתמשים בחלב האם.

דינה צימרמן: אין שום דרך להכשיר מתאמות לפני שיש הסכמה מקצועית לגבי מה שמבקשים.

דינה צימרמן: הפעלת בנק חלב אם זה לא משהו ברור כי המדע מתקדם ומה שקורה בכל מדינה, זה לא בדיוק אותו הדבר.

דינה צימרמן: הייתה באמת הרבה עבודה שנעשתה במשך השנה האחרונה.

שולי מועלם-רפאלי: גם אם אני מסכימה אתך, נשאלה כאן שאלה האם בעצם אנחנו יכולים לעבוד במקביל או שאנחנו נחכה עד שהבנק יוקם ורק אז יכשירו את המתאמות.

שולי מועלם-רפאלי: כך נפסיד עוד יותר זמן.

שולי מועלם-רפאלי: אם ברור לכל מי שיושב סביב השולחן הזה שבנק חלב אם יכול להציל חיים של פגים או בטח לתת להם איכות חיים טובה יותר, לעניות דעתי ההנחיה של משרד הבריאות היא לפחות לעבוד במקביל במקומות שאפשר לעשות זאת.

דינה צימרמן: היא עובדת במקביל.

דינה צימרמן: כתיבת הנוהל הזה של שימוש בחלב אם לא התחיל לפני חודש.

דינה צימרמן: הוא לא התחיל בנובמבר.

דינה צימרמן: זה לפחות שנה שעובדים על זה.

שולי מועלם-רפאלי: אומר לך דוקטור צנגן שהוא בשטח לא מרגיש שום תהליך.

דינה צימרמן: כי אי אפשר להכשיר אנשים.

שולי מועלם-רפאלי: אני לא מדברת רק על הכשרת אנשים.

שולי מועלם-רפאלי: אני מדברת על כל התהליך.

דינה צימרמן: קודם צריכה להיות הבנה ואחידות מבחינת מה שמבקשים.

שולי מועלם-רפאלי: אני אחזיר אותך למה שהתחלתי בו.

שולי מועלם-רפאלי: ישבתם כאן לפני שנה והתחייבתם על אפריל 2018.

שולי מועלם-רפאלי: או שזה היה חוסר אחריות כי לא לקחתם בחשבון את כל מה שאתם צריכים לעשות, או שמסיבות שאני מבינה שאתן לא רוצות לפרט, זה לא יצא.

דינה צימרמן: היא פירטה הרבה מהן.

דינה צימרמן: אני חושבת שהיא פירטה.

שולי מועלם-רפאלי: סיפור הנהלים, זה לא מה שהיא פירטה.

שולי מועלם-רפאלי: סיפור הנהלים לא נמצא אצלה ולא בפירוט שלה ובזה ברשותך אני אעצור כדי שלא ניגרר לאיזה מקום שהוא בטח לא לכבודך.

אלונה בן-נון: אני מנהלת הפגייה בשערי צדק, הפגיה הכי גדולה בארץ.

אלונה בן-נון: המקרים האלה של מחלת המעי הנמקי, זה משהו שאנחנו מלווים הורים ומלווים תינוקות במחלה הקשה הזאת.

אלונה בן-נון: אנחנו עורכים כבר שנים רבות מחקרים בתחום ועובדים מול משרד הבריאות.

אלונה בן-נון: זה מאוד משמח שמד"א אומר שלקראת פברואר אולי תהיה לנו מערכת מוקמת, אבל אם לכם לוקח יותר משנה לפרסם את הנוהל, לנו גם ייקח זמן ללמוד את הנוהל וללמוד איך אנחנו מיישמים אותו.

אלונה בן-נון: לא נוכל ביום שלמחרת פרסום הנוהל לצאת ולומר שאנחנו ערוכים.

אלונה בן-נון: כלומר, אנחנו חייבים שזה יתקיים במקביל.

אלונה בן-נון: אם אנחנו רוצים להתחיל לעבוד ולהכשיר את ועדת ההיגוי כמו שאתם רוצים, ושלכל בית חולים תהיה ועדת היגוי משלו, אני יכולה לומר שגברת איקס היא אחראית על ועדת ההיגוי ואדון ואי יושב ראש הוועדה, אבל אין לי תוכן לתת להם.

אלונה בן-נון: כלומר, אנחנו חייבים להתחיל לעבוד על זה במקביל.

אלונה בן-נון: אנחנו חייבים לקדם את נושא הזה בהרבה ערוצים וזה לא יכול לקרות כל זמן שמתעכבים.

אלונה בן-נון: את אומרת שמנהלי הפגיות צריכים לענות לתוך חמישה ימים, כנראה את חושבת שמנהלי הפגיות עסוקים בניהול אבל זה לא כך.

שולי מועלם-רפאלי: כיוון שרוב חיי חייתי בתוך מערכת הבריאות כאחות אחראית בטיפול נמרץ, עבדתי גם לילות ומוצאי שבתות כמעט באופן קבוע, האמירה שלי הייתה קצת צינית אבל בכל זאת גם עם קצת אמת.

שולי מועלם-רפאלי: לא אני אמרתי שאנחנו יכולים להציל חיים.

שולי מועלם-רפאלי: אמר את זה חברנו/חברך שהוא אחד ממובילי בעולם הניאונטולוגי בארץ היום.

שולי מועלם-רפאלי: אם זאת המציאות, הדרישה שלי למשרד הבריאות ולמד"א, וגם הדרישה שלי מכם, שבחלקים שלכם אתם תעשו את זה באופן המיטבי, גם מבחינת לוח זמנים.

שולי מועלם-רפאלי: כשאני דורשת עבודה במקביל, אני יכולה לדרוש ממשרד הבריאות אבל אני גם דורשת את זה קצת מכם.

שולי מועלם-רפאלי: כדי שבפברואר הכול יהיה מוכן ובאמת אפשר יהיה להציל חיים, בואו את מה שאפשר לעשות, כל אחד בבית שלו, נעשה.

אלונה בן-נון: אני יכולה להבטיח לך שאנחנו נהיה האחרונים שנעכב את זה.

אורלי לוי אבקסיס: הם דורשים שיזדרזו כדי שהם יעמדו ביעד.

אלונה בן-נון: ברגע שטיפת החלב הראשונה יוצאת, אנחנו נקלוט אותה בשמחה, ברגע שנוכל לעמוד מול הנהלים של משרד הבריאות.

אלונה בן-נון: אנחנו האחרונים שנעכב את זה.

שולי מועלם-רפאלי: ברור שמה שמתחיל את כל היכולת לספק חלב אם, אלה באמת נהלי עבודה ברורים שיצאו ממשרד הבריאות, בחיבור למד"א ולבתי החולים גם בהכשרות, גם בתפעול.

שולי מועלם-רפאלי: זה נכון גם לגבי הנהלים וזה נכון גם לגבי התקצוב, וזה כמו ששמענו יש עכשיו לחמש שנים.

שולי מועלם-רפאלי: יש כאן מישהו ממשרד האוצר?

רועי רייכר: כן.

שולי מועלם-רפאלי: אני ממש אוהבת שאתם יושבים בחצר האחורית של השולחן.

שולי מועלם-רפאלי: אני אשמח שתצטרף אלינו.

שולי מועלם-רפאלי: שלום לידידנו ממשרד האוצר.

שולי מועלם-רפאלי: תציג את עצמך ותגיד לנו היכן אנחנו עומדים גם בנושא התקצוב להקמה וגם בנושא התקצוב לתפעול השוטף.

שולי מועלם-רפאלי: האם המשרד מעורב או לא מעורב בשאלת החוק ביחס לבנק חלב אם?

רועי רייכר: אגף התקציבים, משרד האוצר.

רועי רייכר: בהקשר של התקצוב, כל דרישה תקציבית שעלתה בנושא מתוקצבת לטובת משרד הבריאות.

רועי רייכר: גם ההתאמה הבנתי שבתוך משרד הבריאות יש איזושהי הבטחה למימון התקציב השוטף, גם זה כחלק מהדרישות.

אורלי לוי אבקסיס: גם לשוטף?

רועי רייכר: נאמר כאן בדיון שיש איזשהו סיכום בין משרד הבריאות למד"א.

שולי מועלם-רפאלי: על תקצוב שוטף לחמש שנים.

רועי רייכר: על תקצוב שוטף של הבנק.

רועי רייכר: הדבר הזה לא חונה אצלנו ולא נעצר אצלנו בשום אופן ובשום צורה.

אורלי לוי אבקסיס: אתם תתקצבו את זה?

רועי רייכר: כמובן שאם יש סיכום שעולה בדרישה התקציבית, הוא נכלל בתוך מקורות בתעדוף משרד הבריאות, יילקח בחשבון כמו בכל דיוני התקציב.

שולי מועלם-רפאלי: בדרך של דיוני התקציב שאנחנו עושים.

שולי מועלם-רפאלי: בסדר.

רועי רייכר: אלא אם הוא יתקצב בשוטף.

רועי רייכר: זה בהקשרים האלו.

רועי רייכר: בקשר לקיצוץ שדובר כאן קודם, חשוב לי מאוד להדגיש, דיברנו על זה גם אתמול ויצא מכתב לכל המערכת, למנהלי בתי החולים ולכל מערכת הבריאות, שהקיצוץ לא יצא משום דבר שקשור לתועלת הציבור, בין זה תכנית הפגיות, בטח לא משהו שקשור לבנק החלב, וממילא התכניות האלו והתקנות שרלוונטיות לא צפויות להיפגע.

אורלי לוי אבקסיס: אתה מכיר את המכתב של מנכ"ל משרד הבריאות?

רועי רייכר: אני מכיר.

רועי רייכר: אתמול יצא מכתב תגובה.

אורלי לוי אבקסיס: רגע.

אורלי לוי אבקסיס: אתה יודע שהוא דיבר גם על הזיהומים?

אורלי לוי אבקסיס: דרך אגב, הפגיות פעמיים חוטפות, גם בתכנית הזיהומים וגם בתכנית הכוכבים.

אורלי לוי אבקסיס: אתה מכיר את הרעיון שבשבוע הבא תוגש עוד בקשה לקיצוץ רוחבי של מיליארד ו-300 מיליון שקלים גם במשרד הבריאות, הרווחה והחינוך?

רועי רייכר: אני אומר מה אני מכיר.

רועי רייכר: אני מכיר את המכתב שיצא ממנכ"ל משרד הבריאות.

רועי רייכר: אנחנו הוצאנו הבהרה בנדון.

רועי רייכר: יכול להיות שהדברים מעט לא היו ברורים לפני כן, אבל הוצאנו הבהרה בנדון.

רועי רייכר: אתמול יצאה לכלל המערכת מאת סגן הממונה על התקציבים במשרד האוצר וההבהרה אומרת שהתכניות המדוברות כגון תכנית הפגיות, תכנית למניעת זיהומים ויתר התכניות שאני בטוח שאת יכולה לפרט לגביהן – אבל לא רק הן אלא גם כל יתר התמיכות לבתי החולים ולקופות החולים – לא נכללו בבסיס החישוב ממה מקצצים.

רועי רייכר: ממילא הן גם לא יקוצצו ולא ייפגעו בשום צורה.

אורלי לוי אבקסיס: ממה יקצצו?

אורלי לוי אבקסיס: אתה יכול לומר לי?

אורלי לוי אבקסיס: או שאתם אומרים שעכשיו יש איזה רעש ציבורי, אז נגיד לא מכאן ולא מכאן?

אורלי לוי אבקסיס: אתה יכול לומר מה לגבי הקיצוץ של המיליארד ו-300 מיליון השקלים הנוספים?

רועי רייכר: אני יכול לדבר על קיצוצים שאושרו על ידי הממשלה.

אורלי לוי אבקסיס: דבר.

רועי רייכר: אלה המספרים שאני מכיר.

שולי מועלם-רפאלי: בקיצוץ הבא כן מתוכננת פגיעה במה שאמור להגיע ישירות לציבור?

רועי רייכר: אפשר ללמוד מהעבר.

אורלי לוי אבקסיס: אתם הכנתם את התכנית עכשיו לקיצוץ רוחבי

שולי מועלם-רפאלי: יש לי חמש דקות עד לסיים את הדיון ואני רוצה לאפשר לנוכחים.

רועי רייכר: אפשר ללמוד מהעבר על העתיד.

רועי רייכר: כמו שבעבר – ואני אומר את זה באופן שלא משתמע לשתי פנים – הדברים האלה היו מוחרגים וקופות החולים ובתי החולים, התמיכה הישירה בהם לא נפגעה כתוצאה מהקיצוצים, אני מניח – שוב, אני לא יכול לנבא אבל אני יכול לומר – שהדברים האלה לא נפגעו בעבר והם גם לא ייפגעו בהווה.

אורלי לוי אבקסיס: משהו ייפגע כי אתם מקצצים שם.

אורלי לוי אבקסיס: אני לא קונה את זה.

אורלי לוי אבקסיס: אלה נראות לי הצהרות אלא אם כן תגיד לי מה יקוצץ.

אורלי לוי אבקסיס: עכשיו אני באמת רוצה לחזור ולשאול שוב שבקיצוץ הרוחבי שאתם מתכננים, שאתם מכינים את התכנית והן כבר על השולחן, של הממשלה, משרד הבריאות מוחרג מאותו קיצוץ רוחבי או לא מוחרג?

אורלי לוי אבקסיס: כי לפי מה שאני קראתי זה בנוסף ל-200 מיליון שקלים שכבר קוצצו השנה ממערכת הבריאות.

אורלי לוי אבקסיס: אני רואה חולים במערכת הבריאות, אז תאמר לי מאיפה.

אורלי לוי אבקסיס: תפטרו אנשים?

אורלי לוי אבקסיס: תפטרו רופאים?

אורלי לוי אבקסיס: תפטרו פקידים?

אורלי לוי אבקסיס: מאיפה תיקחו את הכסף" ממחשוב?

אורלי לוי אבקסיס: הרי בסופו של דבר תמיד בסוף השרשרת נמצא החולה.

אורלי לוי אבקסיס: זה שאתה אומר לי שהחולים לא ייפגעו, אני לא קונה את זה אלא אם כן החרגתם את משרד הבריאות.

שולי מועלם-רפאלי: חברת הכנסת לוי, בואי נאפשר לו לענות כדי שאני אוכל להתקדם.

רועי רייכר: לעניין המספרים.

רועי רייכר: המספרים הם לא קיצוץ של 200 מיליון שקלים.

אורלי לוי אבקסיס: במצטבר, כי היה גם קיצוץ קודם.

שולי מועלם-רפאלי: אנחנו לא מנהלים את הדיון הזה עכשיו.

שולי מועלם-רפאלי: אני מבקשת שתענה לה לגבי הקיצוץ המתוכנן.

רועי רייכר: המספרים הם חצי ממה שנאמר.

רועי רייכר: אני לא יודע לומר דברים על החלטות ממשלה שטרם התקבלו.

אורלי לוי אבקסיס: יש לכם תכנית כזאת נוספת.

אורלי לוי אבקסיס: משרד הבריאות בפנים או בחוץ?

שולי מועלם-רפאלי: תודה רבה אדוני.

שולי מועלם-רפאלי: אני אחזור על מה שאמרת בנוגע לדיון הזה.

שולי מועלם-רפאלי: מבחינת

שולי מועלם-רפאלי: כם כל ההקמה מתוקצבת כבר היום ולגבי התפעול, הדברים יתנהלו באופן המסודר של דרישות ממשרד הבריאות לתפעול של מערכת משמעותית לחיי פגים ואזרחים במדינת ישראל.

רועי רייכר: יתרה מזאת, גם דיברנו על הקיצוץ וכי הדבר הזה לא הולך לפגוע.

אורלי לוי אבקסיס: כמה חסר למערכת הבריאות מבחינת התקציב?

אורלי לוי אבקסיס: כמה חסר מדי שנה למערכת הבריאות מבחינת תקציב?

אורלי לוי אבקסיס: לא רק שאתם לא מוסיפים את השלושה מיליארד שקלים שחסרים עכשיו כדי לאפס ולאזן, אתם עוד ממשיכים להוריד כל פעם עוד 100 מיליון שקלים ועוד 100 מיליון שקלים ומדברים כאילו זה קטע קטן.

אורלי לוי אבקסיס: זה 100 מיליון שקלים מהיכן שאין, מהמינוס של המינוס של המינוס של שלושה מיליארד שקלים.

אורלי לוי אבקסיס: בסופו של דבר זה פוגע בחולים, אז אתה אומר לי שזה לא יגיע לחולים?

שולי מועלם-רפאלי: תתייחס במשפט קצר ובזה נעצור.

אורלי לוי אבקסיס: במשפט קצר.

אורלי לוי אבקסיס: בשלוש השנים האחרונות הגידול בתקציב מערכת הבריאות הוא של 8 מיליארד שקלים.

אורלי לוי אבקסיס: זה הגידול הכי גבוה מכל משרדי הממשלה והגבוה ביותר מאז ומעולם בטווח השנים.

שולי מועלם-רפאלי: בעניין הזה גם חברת הכנסת אורלי לוי אבקסיס וגם אני מסכימות אתך.

רועי רייכר: השאלה הייתה דיון תקציבי כולל.

שולי מועלם-רפאלי: את הדיון התקציבי הכולל אנחנו כנראה נקיים בקומה מעל בעוד דקות לא רבות.

שולי מועלם-רפאלי: דוקטור רובין, רצית לומר משהו?

ליזה רובין: רציתי רק להוסיף שדוקטור צנגן אמר שהם לא חשים שום דבר בשטח לגבי אותו נוהל, לגבי השימוש.

ליזה רובין: היה מפגש ביני בזמן החופשי עם אי אילו אחיות אחראיות בפגיות לגבי אותו נוהל, לגבי היישום והחסמים ואיך אנחנו יכולים להפוך את זה למשהו שהוא ריאלי ומיושם.

ליזה רובין: אני רק רוצה לתקן ולומר שעל אף שאני מצטערת שאתה לא ידעת על כך, אנחנו מנסים לקדם את הנושא הזה.

ליזה רובין: אני מבינה שזה לא לשביעות רצונם של אנשים כאן אבל זה יצא לפני בנק החלב.

ליזה רובין: זה אחד הצעדים שיהיו כדי להבטיח את השימוש הבטוח.

שולי מועלם-רפאלי: תודה רבה.

אגנטה גולן: מנהלת מחלקת ילודים פגים בבית החולים סורוקה.

אגנטה גולן: מבחינתי הנושא מאוד פשוט ויש לי תחושה של איזה עץ גדול שטיפסנו עליו.

אגנטה גולן: יש כאן צד אחד שהכין את החלב כמו שצריך לפי כל הרגולציות והדברים הכי טובים.

אגנטה גולן: אנחנו יודעים מה צריך להכין בשטח, איזה מקרר צריך לקנות.

אגנטה גולן: צריך להפריד בין הפרוטוקולים של הטמעה בשטח, שזה ייקח זמן, לבין מה צריך להכין בית חולים כדי לקלוט את החלב.

אגנטה גולן: אם בית החולים לא יקבל היום את הדרישה מה הוא צריך לקנות, אנחנו נהיה בשנה הבאה באותו דיון כאן כיוון שצריך לרכוש מקרר לאחסון, צריך להתקין את מערכות הסימון, שינוע, איסוף חלב שאנחנו מתרימים וכולי.

אגנטה גולן: הפרוטוקולים הרפואיים, אין שום בעיה.

אגנטה גולן: חלב אם מאה אחוזים אינדיקציה.

שולי מועלם-רפאלי: לא שם העיכוב.

שולי מועלם-רפאלי: לא בפרוטוקולים הרפואיים.

שולי מועלם-רפאלי: תודה רבה.

שולי מועלם-רפאלי: הדברים ברורים כשמש.

נטליה אומנסקי: שלום לכולם.

נטליה אומנסקי: אני אימא לעדיאל.

נטליה אומנסקי: את עדיאל אני מגדירה כפג לייט כי הוא נולד בשבוע 34.

נטליה אומנסקי: אבל בתקופה שהוא היה בפגיה, אני שאבתי יותר חלב כי רציתי לתת לו רק חלב אם כי הסבירו לי שזה מאוד מאוד חשוב.

נטליה אומנסקי: כשהוא חזר הביתה והתחיל לינוק, הכמות שהגוף שלי ייצר הייתה גבוהה יותר מכפי שהיה צריך.

נטליה אומנסקי: המשכתי לשאוב.

נטליה אומנסקי: כעבור כמה חודשים מצאתי את עצמי במצב שאני זורקת את החלב כי האופציה היא למסור למישהי אבל פחדתי לקחת אחריות על עצמי ולמסור את חלב האם ללא שזה עובר דרך הבנק וללא שזה עובר את כל הבדיקות הנדרשות.

נטליה אומנסקי: נאלצתי לזרוק את החלב.

נטליה אומנסקי: עברו ארבע שנים והתמונה היא תמיד מול העיניים שלי, שלפחות 20 ליטר חלב נזרק.

נטליה אומנסקי: כל המקפיא שלי בבית שהוא די גדול היה מלא בחלב, המקפיא של ההורים שלי היה מלא בחלב, קשה לי לומר את המספר המדויק כי אז לא חשבתי שאני אגיע לכנסת ואני אדבר.

נטליה אומנסקי: לסיכום אני יכולה לומר שאתם מדברים לגבי הכסף, לגבי התפקידים וכל מיני דברים אבל מאחורי הקלעים יש עוד אימהות שזורקות חלב אם והחלב הזה שווה זהב.

נטליה אומנסקי: הבקשה היא לזרז את העניין כי זה מאוד מאוד קשה.

נטליה אומנסקי: אני אחר כך ילדתי עוד ילדה ובכיף הייתי שואבת חלב ותורמת אותו.

שולי מועלם-רפאלי: תודה רבה.

שולי מועלם-רפאלי: אחרונת הדוברות ואז אני אסכם.

רומי שחורי: מנכ"לית עמותת לה"ב למען הפגים בישראל ואימא לילדה שעברה נס בפגייה וכמעט איבדתי אותה במחלה הזאת.

רומי שחורי: כשהבאנו את הנושא לדיון עם חברת הכנסת אורלי לוי, סיפרתי את הסיפור שלי.

רומי שחורי: אני כבר מספרת אותו שש שנים.

רומי שחורי: אני לא אלאה אתכם אבל יצאנו מכאן בשנה שעברה, מהוועדה, שמחים.

רומי שחורי: היינו בטוחים שהנה זה קורה ואנחנו נרים כוסית בסביבות פסח.

רומי שחורי: אפילו דיברו על לידה מוקדמת ואולי זה אפילו יקרה בינואר.

רומי שחורי: אנחנו שנה אחרי ולא קרה כלום.

רומי שחורי: סליחה, אני אתקן, קורה הרבה ועדיין ההרגשה שאנחנו עוד לא עם תאריך לפג שיקבל חלב אם.

רומי שחורי: אם מדברים על 20 פגים שיכולנו להציל עד עכשיו, כמה עוד נוכל להציל אם הבנק יקום?

רומי שחורי: אני רוצה לבקש מהוועדה הזאת, לבקש ממשרד הבריאות, לתת דד ליין ולראות את הבנק הזה קורה בהקדם האפשרי.

רומי שחורי: אתם מדברים כאן על פגים אבל אלה הילדים שלנו.

רומי שחורי: את כאחות ראשית ראית בטח את הכאב העצום של הורים שעל סף לאבד ילד.

רומי שחורי: אין כאב גדול יותר מזה.

רומי שחורי: אז בבקשה, שהוועדה האת תיסגר היום הוראה לתת תשובות ותאריכים.

רומי שחורי: תודה רבה.

כבהה מועאווי: אני מחטיבת הרפואה במשרד הבריאות.

כבהה מועאווי: אני חושב שאם לא ייעשה מהלך, ואני תכף אומר למה אני מתכוון, בשנה הבאה נשב באותה ועדה ונדון באותם דברים.

כבהה מועאווי: קודם כל, לגבי התקציב, אני כבר קיבלתי הודעה שהוקצה תקציב להקמה.

כבהה מועאווי: הנושא בהתקשרות מול מד"א.

כבהה מועאווי: הובטח גם תפעול של שלוש שנים.

שולי מועלם-רפאלי: כבר צמצמת לנו את התקופה מחמש שנים לשלוש שנים.

כבהה מועאוויה: אני אומר שזה מה שקיבלתי.

כבהה מועאוויה: דוקטור צנגן ואני עובדים מזה חמש שנים.

כבהה מועאוויה: אני חושב, דוקטור צנגן, שאתם כאיגוד, הכי קל לבוא ולומר משרד הבריאות.

כבהה מועאוויה: אם נמשיך בגישה הזאת, בשנה הבאה לא יתקדם כלום.

כבהה מועאוויה: אתם האיגוד המקצועי, אתם האנשים שיודעים לטפל.

שולי מועלם-רפאלי: אדוני, במדינת ישראל לאיגודים מקצועיים אין כוח בחוק, לא להקים בנק חלב, לא לכתוב נהלים.

אורלי לוי אבקסיס: אני מתפלאת עליך.

אורלי לוי אבקסיס: אתה יודע טוב מכל אחד בחדר כמה הניאונטולוגים הצילו את הפגיות.

שולי מועלם-רפאלי: הנטייה של משרד הבריאות להציע לוועדה גורמים אחרים שייקחו אחריות, לא מתקבלת על ידי יושבת הראש הזמנית של הוועדה הזאת.

כבהה מועאוויה: לא הובנתי.

כבהה מועאוויה: אני רוצה לומר שדוקטור צנגן והאיגוד כן צריכים לבוא ולייעץ לנו לגבי ציוד שצריך, לגבי הכשרות שצריך.

שולי מועלם-רפאלי: נראה לי שדוקטור רובין לא מסכימה אתך.

שולי מועלם-רפאלי: אני לפחות רואה את שפת הגוף שלה.

שולי מועלם-רפאלי: אני מציעה שאני אסכם את הדיון.

שולי מועלם-רפאלי: קיימנו את הדיון הזה במסגרת יום הפג בכנסת וזה דיון שאנחנו מקיימים אותו כהמשך לסדרת דיונים ולתהליך חקיקה שמובילה חברת הכנסת אורלי לוי אבקסיס.

שולי מועלם-רפאלי: בבסיס הדיון אני רוצה להניח את נקודת המוצא שנאמרה כאן ומקובלת על כל יושבי השולחן.

שולי מועלם-רפאלי: בנק חלב אם הוא תרופה מצילת חיים במדינת ישראל.

שולי מועלם-רפאלי: לא שמעתי התנגדויות כשהדברים האלה נאמרו על ידי יותר מדובר אחד.

שולי מועלם-רפאלי: מתוך שכך, לא ברורה גרירת הרגליים או חוסר ההתקדמות הניכרת מאז שנה שעברה וההבטחה לסיום באפריל 2018 אלא הגעה בנובמבר 2018.

שולי מועלם-רפאלי: אני מבינה – בקרב עמי אנכי יושבת, גם בכנסת, גם בחיים הקודמים שלי כאחות במערכת הבריאות של ישראל – וברור לי לחלוטין שנזקקים תהליכים.

שולי מועלם-רפאלי: תהליכי אישור, יש כאן חידוש גדול, יש רגולציה שצריך להוביל.

שולי מועלם-רפאלי: אני לא מצליחה להבין למה אנחנו לא מסוגלים להתקדם בשלושת המסלולים האלה.

שולי מועלם-רפאלי: מסלול אחד שמוביל משרד הבריאות, מסלול שני שמוביל מד"א כמי שנבחר ומסלול שלישי שהוא כנראה המסלול הקצר ביותר של ההכשרה בתוך בתי החולים.

שולי מועלם-רפאלי: לא יוכלו להתקדם במסלול ההכשרה וההתארגנות בבית החולים אם משרד הבריאות לא יניע תהליך ראשון של נוהל, מה צריכים בתי החולים לעשות.

שולי מועלם-רפאלי: מה הם צריכים ביחס לאנשים שיאיישו את המקום הזה בבית החולים הספציפי וביחס למכשור.

שולי מועלם-רפאלי: על הדבר הזה נראה לי ראוי ונכון לתת גב גדול במשרד הבריאות.

שולי מועלם-רפאלי: אם אני שומעת ממנהלי פגיות שמובילים כאן את המערך הניאונטולוגי במדינת ישראל – אני מזכיר שדוקטור אגי הוזמנה אתמול לייעץ במדינות מחוץ לשטח ישראל וידיה רב לה בעוד דברים שהיא עושה – לא יוכלו להתקדם בהכשרה גם האנושית וגם הפיזית בבתי החולים עצמם, אם משרד הבריאות לא יאמר להם מה הרגולציה שנדרשת.

שולי מועלם-רפאלי: אין גם שום טעם שתתחילו בזה בבית החולים כי אם אתם תתחילו ובסוף יהיה משהו שלא חשבתם עליו, אז אנחנו סתם תוקעים את המערכת עוד פעם.

שולי מועלם-רפאלי: אם כן, הדרישה הראשונה שלי היא לקבל ממשרד הבריאות תוך 30 ימים אל הוועדה איזשהו לוח זמנים.

שולי מועלם-רפאלי: מצדי תאמרו שזה ייקח לכם עוד חמש שנים, אבל תנו לוח זמנים.

שולי מועלם-רפאלי: חברים, אני יודעת מה אני אומרת.

שולי מועלם-רפאלי: בבקשה, אני מזמינה את אנשי המקצוע במשרד הבריאות לומר שכאשר אנחנו מסתכלים נכוחה, זה ייקח חמישה חודשים, זה ייקח שלושה חודשים, זה ייקח ארבעה חודשים עד שהבנק יקום אבל שבעה חודשים עד שהבקבוק הראשון יגיע לפג הרלוונטי באחד מהמרכזים הרפואיים.

שולי מועלם-רפאלי: אבל בואו נדבר מה המציאות, כי אני בעיקר התרשמתי שיש סיבות כאלה ואחרות שמונעות את ההתקדמות במשרד הבריאות.

שולי מועלם-רפאלי: את חלקן שמעתי ממד"א ואת חלקן אפילו אני לא הצלחתי להבין.

שולי מועלם-רפאלי: חבריי במד"א, אני מבקשת שתנסו ליצור איזשהו שיח שאולי הוא לא יהיה איזה מחקר אדיר שכולכם יודעים לעשות אותו בכל השנים שאתם במערכת אבל משהו שיתחיל לדבר על איזשהו צפי ואומר לאן אנחנו הולכים, מה אנחנו מצפים, כי אם המשרד יתקצב לתפעול 10 אחוזים ממה שיהיה צריך, אנחנו נצעק כאן גוועלד כי יהיה כבר בנק אבל הוא לא יספק.

שולי מועלם-רפאלי: הוא יכול לספק 70 אחוזים, הוא יכול לספק 60 אחוזי, הוא יכול לספק 80 אחוזים, אבל אם הוא יספק רק 10 אחוזים, הגוועלד יהיה 90 אחוזים.

שולי מועלם-רפאלי: אני מבינה שאתם עושים צעדים משמעותיים ובאמת אני חושבת שאתם עושים את הדבר הנכון.

אורלי לוי אבקסיס: במסגרת ה-30 ימים שנתת למשרד הבריאות, הייתי מאוד מבקשת שהם גם יעבירו לך את דף הדרישות שהם דורשים מהשטח להיערך כדי שלפחות נדע מה המכשור אליו צריך להיערך ומהו המיקום, הדברים המינימליים שלא יעכבו אותנו בהמשך כי אחר כך הם צריכים לחכות להזמנה, לאישור, למסירה ואם יש חגים באמצע, בין אם אלה חגים יהודיים או חגים אחרים, אז יש עיכובים נוספים.

אורלי לוי אבקסיס: את הדברים האלה, אני מבינה כך, יודעים.

אורלי לוי אבקסיס: בואו, תעשו רשימת קניות, רשימת דרישות וגם נדע איך הם נערכים ולאט לאט נדע שבחלק מהדברים גם מתקדמים במקביל ולא נתקעים עד שלא מכניסים את הבורג האחרון כאשר אפילו לא מכינים את השטח.

אורלי לוי אבקסיס: זו התחושה כאן.

שולי מועלם-רפאלי: מבחינתי הבקשה שלי לניאונטולוגים שיושבים כאן היא להתחיל להניע את התהליכים כל אחד במרכז הרפואי שלו.

שולי מועלם-רפאלי: אני מבינה שהדברים הם כאילו בקצה הכי קלים, אבל בהבנה שצריך יהיה מתאמת או מתאם שיפעל בנושא הזה, הדבר הראשון שאני שואלת את עצמי זה על חשבון מה זה בא.

שולי מועלם-רפאלי: זה מתאם או מתאמת שהיא מטעם הנהלת בית החולים או על חשבון תקן של אחת הפגיות.

שמואל צנגן: שאלה מצוינת.

שולי מועלם-רפאלי: הנה, בבקשה.

שולי מועלם-רפאלי: זאת שאלה והשאלה היא האם אתם מצפים לאמירה ביחס לזה מהמשרד, כי אז זה גם משהו שאנחנו צריכים לדעת אותו, או שהמשרד הנחה שזה חלק ממה שהפגייה צריכה לדעת שהוא באחריותה.

שולי מועלם-רפאלי: זאת שאלה שהיא בסיסית.

שולי מועלם-רפאלי: יהיו פגיות שיאמרו איקס, יהיו פגיות שיאמרו ואי, אני מניחה שכולנו נרצה שזה יבוא ממקום אחר, אבל בסוף, בפרקטיקה הנוהגת נצטרך לתת את המענה גם לשאלת היסוד הזאת, מהיכן ועל חשבון מה בא הדבר הזה.

שולי מועלם-רפאלי: בדרך כלל כאשר מציינים כאן ימים מיוחדים נוהגים לקיים דיון ומנסים לסגור אותו באותו יום.

שולי מועלם-רפאלי: אני אבקש מיושבת ראש הוועדה לקיים לקראת אמצע ינואר דיון מעקב כאן.

שולי מועלם-רפאלי: כיוון שאמצע ינואר זה בעוד כחודש וחצי, אני מניחה שממשרד הבריאות ב-30 ימים שביקשתי נקבל מענה.

שולי מועלם-רפאלי: אני מניחה שבמד"א ובבתי החולים ידעו לומר לי מה הונע.

שולי מועלם-רפאלי: אני כן רוצה לומר דבר אחרון ואני לא אומרת את זה כלפי אף אחד מהיושבים כאן.

שולי מועלם-רפאלי: אנחנו שומעים בדיונים אחרים וגם שמעתי את זה מדוקטור רובין עכשיו.

שולי מועלם-רפאלי: זאת אומרת, אני מציעה לכל מי שבנק חלב האם בעיניו הוא קריטי להמשך מערכת הבריאות במדינת ישראל, לנהל שיח גם חיצוני, לא רק דרך המסלולים הפורמליים.

שולי מועלם-רפאלי: אומרת דוקטור רובין שהם ישבו עם אחיות אחראיות.

שולי מועלם-רפאלי: אני לא יודעת אם אתה יודע או לא יודע את זה, אבל לה הייתה תחושה שאתה לא יודע את זה ואצלי זה העלה איזה סימן שאלה.

שולי מועלם-רפאלי: בסוף אחיות אחראיות, מנהלי פגיות, התהליך הרי מתנהל ביחד בעולם הרפואי והסיעודי.

אורלי לוי אבקסיס: הרי הם חלק מוועדת ההיגוי, מדוע הם לא יודעים שהם ישבו אתם?

שולי מועלם-רפאלי: הוא שאמרתי.

שולי מועלם-רפאלי: אני מציעה לנהל את השיח גם לא במסלולים הפורמליים.

שולי מועלם-רפאלי: תודה רבה לכולכם.

שולי מועלם-רפאלי: אני מניחה שניפגש בעוד חודש וחצי או חודשיים.